## Susana Camarero subratlla “el paper essencial de l’atenció precoç” en el desenrotllament infantil, la detecció precoç de dificultats i en el suport a les famílies

*** La vicepresidenta primera visita el Centre de Desenrotllament Infantil i Atenció precoç de FEVADIS, amb motiu del Dia Nacional de l’Atenció Precoç
* El centre, afectat per la dana, ha reobert després d’una reforma de les instal·lacions**

La vicepresidenta primera i consellera de Servicis Socials, Igualtat i Vivenda, Susana Camarero, ha destacat “el paper essencial de l’atenció precoç” en la detecció precoç de dificultats, el desenrotllament infantil, la prevenció de l’exclusió social i en l’acompanyament a les famílies.

Així ho ha traslladat Susana Camarero durant la visita que ha realitzat al Centre de Desenrotllament Infantil i Atenció Precoç de FEVADIS, a Aldaia, amb motiu del Dia Nacional de l’Atenció Precoç, una jornada que commemora la presentació del *Llibre blanc de l’atenció precoç*, el 16 de juny de 2000, considerat una fita en la història de l’atenció a la infància a Espanya.

Durant la seua visita acompanyada pels treballadors, usuaris i famílies, Camarero ha realçat la labor dels professionals del centre i ha subratllat que “l’atenció precoç és una ferramenta imprescindible per a detectar a temps, intervindre de manera adequada i suport a les famílies des del primer moment”.

**Compromís institucional**

Així mateix, la vicepresidenta ha traslladat el compromís i la col·laboració de la Generalitat amb este centre i amb totes les entitats que treballen en l’atenció precoç i ha elogiat “l’enorme labor” de suport i acompanyament als xiquets i les seues famílies queduen a terme.

Les instal·lacions compten amb 70 places autoritzades, de les quals 50 són finançades, i actualment atén 82 xiquets i xiquetes. Els programes subvencionats que oferix inclouen iniciatives com vida independent, oci inclusiu, respir familiar, estades vacacionals i itineraris personalitzats.

**Instal·lacions renovades**

La vicepresidenta ha comprovat la renovació de les instal·lacions del centre, reobert recentment després de romandre tancat des d’octubre de 2024 a causa de la dana. Durant estos mesos, el servici no ha sigut interromput, gràcies al compromís de l’equip de FEVADIS, que ha continuat amb l’atenció a través de sessions telemàtiques, visites a domicili i l’ús d’espais cedits per altres centres.

Per a la seua reforma integral, el centre ha comptat amb les ajudes excepcionals per la riuada procedents del Senat i amb les del programa DANA per al tercer sector.

Fecha: 16/06/2025